Broj: 711-I-1953-P-18-21/22-04-23

Zagreb, 2. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv** **dužnosnika Darinka Dumbovića, gradonačelnika Grada Petrinje do 13. lipnja 2021.,** na 184. sjednici, održanoj 2. rujna 2022., donosi sljedeću

**ODLUKU**

**Postupak za odlučivanje o sukobu interesa protiv dužnosnika Darinka Dumbovića, gradonačelnika Grada Petrinje do 13. lipnja 2021., neće se pokrenuti s obzirom da iz prikupljenih podataka i dokumentacije, a u vezi okolnosti je li dužnosnik na sjednici Gradskog vijeća Grada Petrinje** **deklarirao okolnost da se trgovačko društvo kojeg je vlasnica i direktorica snaha dužnosnika te prokurist sin dužnosnika prijavilo za dodjelu bespovratnih sredstava, ne proizlazi da je u postupanju ili propustu dužnosnika došlo do moguće povrede odredbi ZSSI-a.**

Obrazloženje

 Povjerenstvo je dana 14. siječnja 2021. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-227-P-18/21-01-2. U predmetnoj prijavi navodi se da je Povjerenstvo donijelo odluku o nepokretanju postupka protiv gradonačelnika Grada Petrinje Darinka Dumbovića u svezi poslova koje trgovačko društvo Titan Commerce d.o.o., obiteljska tvrtka njegove snahe, a u kojoj je ovlašteni zastupnik gradonačelnikov sin, imalo sa Gradom Petrinjom, uz obvezu da sebe izuzme od odlučivanja u navedenom poslovima, ali se navodi da se nikad nije pridržavao odredbi iz mišljenja Povjerenstva Broj: 711-I-687-M-18/20-02-17 od 28. veljače 2020.

 Člankom 39. stavkom 1. ZSSI-a bilo je propisano da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Darinko Dumbović obnašao dužnost gradonačelnika Grada Petrinje u razdoblju od 8. lipnja 2017. do 13. lipnja 2021. Slijedom navedenog, povodom obnašanja navedene dužnosti, dužnosnik Darinko Dumbović bio je u obvezi postupati sukladno odredbama ZSSI-a.

 Dužnosnik Darinko Dumbović, gradonačelnik Grada Petrinje, podnio je Povjerenstvu 20. veljače 2020. zahtjev kojim je zatražio mišljenje u svrhu sprečavanja mogućeg sukoba interesa u situaciji gdje je prijavitelj na Javni poziv za dodjelu bespovratnih potpora za razvoj poduzetništva na području Grada Petrinje, koji je raspisao Grad Petrinja 5. prosinca 2019., trgovačko društvo u kojemu je jedini vlasnik i direktorica dužnosnikova snaha, a funkciju prokurista obavlja njegov sin. U zahtjevu je dužnosnik naveo da je krajem 2019. izvršena prijava projekta koji je u fazi evaluacije od strane kontrolnog tijela Ministarstva rada i mirovinskog sustava te da će se po njezinu okončanju potpisati ugovor o dodjeli bespovratnih sredstava.

Povodom navedenom zahtjeva, Povjerenstvo je na 80. sjednici, održanoj 28. veljače 2020. dalo dužnosniku mišljenje Broj: 711-I-687-M-18/20-02-17 u kojem se navodi da nije u suprotnosti s odredbama ZSSI-a da se, pod uvjetima iz istog mišljenja, trgovačkom društvu kojeg je vlasnica i direktorica snaha, a prokurist sin dužnosnika Darinka Dumbovića, gradonačelnika Grada Petrinje, na temelju podnesene prijave po raspisanom Javnom pozivu koji provodi Grad Petrinja, dodjele bespovratna sredstva za razvoj poduzetništva iz Europskog socijalnog fonda. Također je dano mišljenje, ako dođe do opisane situacije, kojim se upućuje dužnosnik da se, u svrhu očuvanja vlastitog integriteta i vjerodostojnosti te nepristranosti i jačanja povjerenja u tijela javne vlasti, izuzme od poduzimanja svih radnji i donošenja odluka o postupku dodjele bespovratnih sredstava koje je ovlašten donositi te da za poduzimanje navedenih radnji ovlasti svog zamjenika, kao i da na sjednici Gradskog vijeća Grada Petrinje deklarira te izvijesti javnost objavom na internetskim stranicama Grada Petrinje o okolnosti da se predmetno trgovačko društvo prijavilo za dodjelu bespovratnih sredstava.

Povjerenstvo je dopisom Broj: 711-I-493-P-18/21-02-11 od 22. ožujka 2021. zatražilo od Grada Petrinje vezano uz provedbu postupka po Javnom pozivu za dodjelu bespovratnih potpora za razvoj poduzetništva na području Grada Petrinje, koji je raspisao Grad Petrinja 5. prosinca 2019., očitovanje je li se dužnosnik Darinko Dumbović, gradonačelnik Grada Petrinje, povodom prijave trgovačkog društva kojeg je vlasnica i direktorica snaha, a prokurist sin dužnosnika, izuzeo od poduzimanja svih radnji i donošenja odluka o postupku dodjele bespovratnih sredstava koje je ovlašten donositi te za poduzimanje navedenih radnji ovlastio svog zamjenika, te je li na sjednici Gradskog vijeća Grada Petrinje deklarirao te izvijestio javnost objavom na mrežnim stranicama Grada Petrinje okolnosti da se predmetno trgovačko društvo prijavilo za dodjelu bespovratnih sredstava.

Grad Petrinja je povodom spomenutog traženja Povjerenstva dostavilo dopis KLASA: 711-01/21-01/01, URBROJ: 2176/06-02-21-2, od 3. svibnja 2021. u prilog kojemu je dostavljena Odluka KLASA: 080-08/20-01/08, URBROJ: 2176/06-02-20-2, od 22. srpnja 2020. koju je donio gradonačelnik Grada Petrinje Darinko Dumbović i kojom se isti izuzima od poduzimanja svih radnji i donošenja odluka koje je ovlašten donositi o postupku dodjele potpora za zapošljavanje radnika podnositelja Titan Commerce d.o.o. povodom javnog poziva Grada Petrinje za dodjelu bespovratnih potpora za razvoj poduzetništva KLASA: 302-03/17-01/35, URBROJ: 2176/06-02-19-13, od 5. prosinca 2019. Istom Odlukom ovlašten je Branimir Bešlić, zamjenik gradonačelnika Grada Petrinje za poduzimanje svih radnji i donošenja odluka koje su predmet prethodno navedenog izuzeća.

U prilogu navedenog dopisa Grada Petrinje dostavljen je i izvod s mrežne stranice Grada Petrinje iz kojeg je razvidno da je na istim stranicama objavljen dokument „Obavijest za građane – mišljenje Povjerenstva za odlučivanje o sukobu interesa trgovačkog društva Titan Commerce d.o.o.“.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 6. stavkom 1. ZSSI-a propisano je da u slučaju dvojbe je li neko ponašanje u skladu s načelima javnih dužnosti, dužnosnici moraju zatražiti mišljenje Povjerenstva, a stavkom 2. istoga članka propisano je da će Povjerenstvo najkasnije u roku od 15 dana od dana primitka zahtjeva dati obrazloženo mišljenje na zahtjev dužnosnika.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Nastavno na sve navedeno, Povjerenstvo prvenstveno napominje da su u konkretnom slučaju nije radilo o primjeni odredbi članka 18. ZSSI-a kojima se uređuje postupanje u slučajevima kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, u kojem slučaju Povjerenstvo povodom obavijesti dužnosnika izrađuje mišljenje s uputama o načinu postupanja dužnosnika i tijela u kojem isti obnaša javnu dužnost.

Povjerenstvo potom posebnom odlukom utvrđuje da je postupljeno sukladno uputama iz mišljenja Povjerenstva, što je pretpostavka nastanka samog poslovnog odnosa, a ukoliko to nije učinjeno, radi se o okolnosti moguće povrede odredbe članka 18. ZSSI-a.

Međutim, u konkretnom slučaju Povjerenstvo je temeljem članka 6. stavaka 1. i 2. ZSSI-a dalo dužnosniku mišljenje s obzirom na to da je isti imao dvojbu u situaciji gdje je prijavitelj na Javni poziv za dodjelu bespovratnih potpora za razvoj poduzetništva na području Grada Petrinje, koji je raspisao Grad Petrinja 5. prosinca 2019., trgovačko društvo u kojemu je jedini vlasnik i direktorica dužnosnikova snaha, a funkciju prokurista obavlja njegov sin.

U opisanom slučaju nije se radilo o neposrednom poslovnom odnosu tijela u kojem dužnosnik obnaša javnu dužnost i poslovnog subjekta u kojem član obitelji dužnosnika ima 0,5% ili više udjela u vlasništvu, već o postupku dodjele bespovratnih sredstava koji se provodi putem javnog poziva i u kojem se zaprimljene projektne prijave evaluiraju od strane kontrolnog tijela, nakon čega se u slučaju pozitivnog rezultata sklapa ugovor o dodjeli bespovratnih sredstava.

U tom smislu je Povjerenstvo dužnosniku dalo mišljenje temeljem spomenute odredbe članka 6. stavka 1. i 2. ZSSI-a. U ovome slučaju, kada se ne radi o dodjeli sredstava tijela javne vlasti u kojem dužnosnik obnaša dužnost, nije propisano da se donosi posebna odluka kojom se utvrđuje da je dužnosnik postupio sukladno uputama iz mišljenja, stoga stvarno poduzimanje svih radnji iz mišljenja, kao predmet utvrđivanja ovom posebnom odlukom, nije ujedno pretpostavka za nastanak poslovnog odnosu, kao što je to slučaju ako se dodjeljuju sredstva tijela javne vlasti u kojem dužnosnik obnaša dužnost, a niti eventualni propust ne upućuje da je povrijeđen ZSSI.

Nadalje, povodom nepostojanja dokaza da je dužnosnik sukladno mišljenju Povjerenstva Broj: 711-I-687-M-18/20-02-17 od 28. veljače 2020. deklarirao na sjednici Gradskog vijeća Grada Petrinje okolnost da se trgovačko društvo kojeg je vlasnica i direktorica snaha, a prokurist sin dužnosnika, prijavilo za dodjelu bespovratnih sredstava, Povjerenstvo smatra da objava dokumenta „Obavijest za građane – mišljenje Povjerenstva za odlučivanje o sukobu interesa trgovačkog društva Titan Commerce d.o.o.“ na mrežnim stranicama Grada Petrinje udovoljava svrsi očuvanja vlastitog integriteta i vjerodostojnosti dužnosnika u konkretnom slučaju, posebno imajući u vidu da je spomenuta objava bila dostupna svima pa tako i članovima Gradskog vijeća Grada Petrinje.

Imajući u vidu i da dužnosnik u obnašanju dužnosti gradonačelnika Grada Petrinje nije poduzeo bilo koju radnju u predmetnom postupku dodjele sredstava, te da je o ovoj okolnosti obavijestio javnost objavom na mrežnim stranicama Grada Petrinje, utvrđuje se da eventualni propust deklariranja ove okolnosti na sjednici Gradskog vijeća ne upućuje da je time došlo i do povrede neke od odredbi ZSSI-a.

Slijedom navedenog, odlučeno je kao u izreci ovoga akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Darinko Dumbović, osobnom dostavom
2. Na znanje podnositelju prijave
3. Objava na internetskoj stranici Povjerenstva
4. Pismohrana